Kapetan hrvatske nogometne reprezentacije Darijo Srna nakon utakmice protiv Turske saznao je da mu je umro otac.

Smrt nije nastupila iznenadno jer je Uzeir Srna bolovao već neko vrijeme od teške bolesti. Iza sebe je ostavio suprugu Milku te sinove Renata (iz prvog braka) te Darija i Igora.

U razvoju Darija Srne kao nogometaša otac Uzeir je imao veliku ulogu. Upravo ga je on odveo u omladinski pogon NK Neretva iz Metkovića gdje je Darijo počeo svoj nogometni put.

Na terenu protiv Turaka je Srna bio odličan, jurio je po desnoj strani kao u najboljim danima. Još uoči turnira je najavio da se oprašta od reprezentacije. Sigurno mu u nastavku Europskog prvenstva neće biti lako...

Kapetan reprezentacije otputovao je odmah nakon utakmice u Metković gdje će u ponedjeljak biti sprovod. U utorak reprezentacija ima slobodan dan.

Srnini fanovi na njegovom Instagram profilu izražavaju mu sućut. Poruku podrške poslali su mu i suigrači i stručni stožer reprezentacije.